b'\n_START_ARTICLE_\nV petek so sporo\xc4\x8dili, da bo v nedeljo konec sveta\n_START_SECTION_\nVsebina\n_START_PARAGRAPH_\nRoman je razdeljen na prolog, epilog in poglavja, ki se izmeni\xc4\x8dno naslavljajo s \xc5\xa1tevilkami in naslovi. Prav tako vsebuje tudi spremno besedo Nata\xc5\xa1e Kramberger: Dolgometra\xc5\xbena veri\xc5\xbeica in pajki na hajki._NEWLINE_Zgodba se za\xc4\x8dne v Ljubljani s protagonistom, ki ravnokar diplomira. Preostanek romana je postavljen v Novo mesto, \xc4\x8das ni natan\xc4\x8dno dolo\xc4\x8den, vendar je po opisovanju mo\xc4\x8d predpostaviti, da je Gazvoda pisal, kot da se dogaja v realnem \xc4\x8dasu, torej v letu, ko je bil roman napisan. Zgodbe literarnih likov so predstavljene skozi o\xc4\x8di prvoosebnega pripovedovalca, ki se utele\xc5\xa1a v njih. Glavni junak se po zaklju\xc4\x8dku \xc5\xa1tudija vrne domov k \xc4\x8duda\xc5\xa1kemu o\xc4\x8detu in ugotovi, da se je mama odselila. O\xc4\x8de mu ne zna razlo\xc5\xbeiti, kam je od\xc5\xa1la, zato jo poi\xc5\xa1\xc4\x8de in z njo kontaktira preko Facebooka. Skozi roman se sre\xc4\x8damo z ostalimi literarnimi liki. Ti so ve\xc4\x8dinama prijatelji in vrstniki protagonista (generacija Y), preostali pa so njegovi sosedje, saj \xc5\xbeivijo na ulici Ivana Modrasa, tako kot on. Ulica se izka\xc5\xbee za nenavadno, kaoti\xc4\x8dno in tragi\xc4\x8dno, saj imajo skoraj vsi njeni prebivalci hude travme iz otro\xc5\xa1tva. Poleg tega se sosed izka\xc5\xbee za morilca, drugi za ljubitelja pajkov, najstni\xc5\xa1ka soseda ob ve\xc4\x8derih poplesuje gola pred oknom, druga soseda pre\xc5\xa1u\xc5\xa1tvuje, o\xc4\x8de junaka je ujet v rutino streljanja gumijastih medvedkov, ... Vsak junak ima svoje strahove in usodo, v katero je ujet. Vrhunec roman do\xc5\xbeivi v svoji drugi polovici, ko nam postane jasen tudi pomen njegovega naslova. Junaki tako do\xc5\xbeivijo spremembo in dobijo voljo ter oporo za prihodnost._NEWLINE_Glavne zna\xc4\x8dilnosti romana so kratke zgodbe literarnih junakov, pogosto obravnavane ekstremne teme, prisotnost nadnaravnega, ki se zrcali v pajkih, uporaba knji\xc5\xbenega in pogovornega jezika s kletvicami in predvsem problem izgubljenosti dana\xc5\xa1nje generacije ter sodobnega sveta.\n_START_SECTION_\nOsebe\n_START_PARAGRAPH_\nGlavni junak je diplomant, biv\xc5\xa1i fant Petje in zdaj\xc5\xa1nji fant Ne\xc5\xbee, ki ima pomembno vlogo v drugi polovici romana. \xc5\xbdivahno \xc5\xbeivljenje v glavnem mestu ponovno zamenja za okolje svojega odra\xc5\xa1\xc4\x8danja. Z novimi izku\xc5\xa1njami se vrne domov k odtujenemu o\xc4\x8detu._NEWLINE_O\xc4\x8de velja za \xc4\x8duda\xc5\xa1kega, saj v prostem \xc4\x8dasu strelja gumijaste medvedke. Sinu se \xc5\xbeeli ponovno pribli\xc5\xbeati in ga hkrati preko sporo\xc4\x8dil na listkih spodbuditi k temu, da si najde slu\xc5\xbebo in za\xc4\x8dne skrbeti sam zase._NEWLINE_Lado je junakov mol\xc4\x8de\xc4\x8di prijatelj. Njegovi odzivi so premi\xc5\xa1ljeni in primerni situaciji._NEWLINE_Petja - junakovo biv\xc5\xa1e dekle in njegova ob\xc4\x8dasna spolna prijateljica. Ima vlogo fatalne \xc5\xbeenske, je dokaj zanesljiva oseba in vpliva na usodo svojega novega fanta Erika._NEWLINE_Robi - novi znanec junaka, znan kot stalni gost lokalne gostilne in pretepa\xc4\x8d. Kljub temu nudi junakom dobro oporo, ko pride do pomembnih odlo\xc4\x8ditev._NEWLINE_Gregor - junakov sosed, poro\xc4\x8den z Mojco, s katero imata h\xc4\x8derko Vesno. V svojem otro\xc5\xa1tvu je bil pri\xc4\x8da dru\xc5\xbeinskemu nasilju (o\xc4\x8de je pretepal mamo). Njegova sestra Gordana je \xc5\xbertev podobnega nasilja, ki ga izvaja njen mo\xc5\xbe alkoholik - Klemen. Na prigovarjanje sestre, naj nekaj stori glede tega, se Gregor s pi\xc5\xa1tolo odpelje do Klemnove hi\xc5\xa1e._NEWLINE_Breda - ostarela gospa, ki ima nadzor nad celotnim dogajanjem na ulici. Glavni junak in njegov o\xc4\x8de ji nosita hrano. Rada se vtika v odnose in zadeve ostalih prebivalcev ulice in je tudi oseba, ki vpliva na usodo Gregorja in Irene, ki vara svojega mo\xc5\xbea._NEWLINE_Ostale osebe, ki se \xc5\xa1e pojavijo v knjigi so: Suzana in njen mo\xc5\xbe Borut, Dario, ki se videva s Suzanino prijateljico Tino in fantek Jani, ki ga zanemarjajo star\xc5\xa1i.\n_START_SECTION_\nZbirka\n_START_PARAGRAPH_\nKnjiga je iz\xc5\xa1la leta 2009 pod zbirko Beletrina, ki spodbuja predvsem inovativnost, sve\xc5\xbeino in prodornost del.\n_START_SECTION_\nOcene in nagrade\n_START_PARAGRAPH_\nZaradi preskokov zgodb literarnih junakov oz. zna\xc4\x8dilnega Gazvodinega sloga je romanu v za\xc4\x8detku malo te\xc5\xbeje slediti, v nadaljevanju pa se zgodba zanimivo odvija in tudi bralec se navadi na uporabljeno naracijo._NEWLINE_Pohvaljena je bila pripovedna struktura knjige s posameznimi zgodbami, negativno pa izpostavljeni zgodbi: Irene, ki je preve\xc4\x8d oddaljena od ostalih, da bi delovala vklju\xc4\x8dena in Janija, ki po avtorjevem mnenju preve\xc4\x8d spominja na \xc5\xbee upodobljeno zgodbo junaka romana Alahu ni treba. Izpostavljeni so bili tudi apeliranost na "\xc5\xa1ir\xc5\xa1e gledano manifestacijo sodobnega slovenskega vsakdana" in uporaba melodramatike skozi dialoge, ki se prekinjajo s ti\xc5\xa1ino prostora in nenavadnim dogajanjem ter zaokro\xc5\xbeen, celovit pristop Gazvode, ki hkrati odra\xc5\xbea mo\xc4\x8dno generacijsko noto pisatelja._NEWLINE_Roman je bil leta 2010 nominiran za nagrado kresnik in se prebil v prvo deseterico.'